Randsfjorden

Randsfjorden on järv Norras Innlandeti maakonna Grani, Søndre Landi ja Nordre Landi valla ning Akershusi maakonna Jevnakeri valla territooriumil.

Järve pindala on 140 km². See on pindalalt neljas järv Norras.

Järv on põhja-lõuna suunas piklik ja kitsas. Selle pikkus on 75 km, laius 1–3,5 km. Suurim sügavus on 131 m, järve maht on 7 km³.

Veepinna kõrgus merepinnast on 134 m.

Järve põhjaossa suubub Etna jõgi, millesse umbes 5 km enne suuet suubub Dokka. Järve lõunaküljes voolab sellest välja Randselva jõgi, mis suubub Tyrifjordenisse.

Islandi kroonik Snorri Sturluson on kirja pannud loo, kuidas Hadelandist külaskäigult naasnud Halfdan Must, Norra esimese kuninga Harald Kaunisjuukse isa, sõitnud talvel hobuse ja kelguga just üle selle järve, vajunud läbi jää ning uppunud.

Kuigi järve nimes sisaldub sõna fjord, mis tähendab tavaliselt soolase veega merelahte, on Randsfjorden siiski magedaveeline järv.

pisi|tühi|Vaade Jevnakerist põhja suunas

 Viited 

Kategooria:Norra järved
Kategooria:Innlandeti maakond
Kategooria:Akershusi maakond